RRB NTPC: सावधान! फर्जी है एनटीपीसी परीक्षा का नोटिस, यहां जानिए सही जानकारी  
एनटीपीसी परीक्षा को लेकर फर्जी नोटिस वायरल हो रहा है.
रेलवे भर्ती बोर्ड ने इस तरह का कोई नोटिस जारी नहीं किया है.
बोर्ड आरआरबी वेबसाइट्स पर ही डिटेल अपलोड करता है.
आरआरबी एनटीपीसी (RRB NTPC) परीक्षा को लेकर एक नोटिस सोशल मीडिया पर वायरल हो रहा है. इस नोटिस (RRB NTPC Notice) के मुताबिक एग्जाम सिटी, डेट (RRB NTPC Exam Date), एससी/एसटी ट्रैवल कार्ड डाउनलोड करने की तारीख 13 मार्च 2020 तय की गई है. नोटिस में कहा जा रहा है कि मॉक टेस्ट का लिंक 17 मार्च 2020 को एक्टिव किया जाएगा और सेकंड स्टेज की सीबीटी 28 मार्च 30 अप्रैल 2020 तक आयोजित की जाएगी. बता दें कि ये नोटिस फर्जी है और रेलवे भर्ती बोर्ड ने इस तरह का कोई नोटिस जारी नहीं किया है.
इस फर्जी नोटिस में एनटीपीसी (RRB NTPC) की पहली स्टेज की परीक्षा की तारीख नहीं दी गई है, जबकि दूसरी स्टेज की परीक्षा की तारीख दी गई है. ये नोटिस किसी भी आरआरबी वेबसाइट पर नहीं है. रेलवे भर्ती बोर्ड हमेशा अपने रीजनल बोर्ड्स की वेबसाइट पर परीक्षा से जुड़ी जानकारी अपलोड करता है. ऐसे में ये नोटिस पूरी तरह से फर्जी है और उम्मीदवारों को इससे सावधान रहने की जरूरत है. 
इस लिंक पर क्लिक कर फर्जी नोटिस देखा जा सकता है.
आपको बता दें कि रेलवे भर्ती बोर्ड ने एनटीपीसी के 35,208 पदों पर भर्ती के लिए 28 फरवरी को नोटिफिकेशन जारी किया था. इन पदों पर 1 करोड़ 26 लाख 30 हजार 885 उम्मीदवारों ने आवेदन किया है. नोटिफिकेशन में परीक्षा की संभावित तारीख जून से सितंबर 2019 के बीच लिखी है. हालांकि बोर्ड ने 15 अक्टूबर को नोटिस जारी कर परीक्षा स्थगित करने की घोषणा कर दी थी.